Worklecy

**Worklecy** ( *Räckelwitz*) su wjes a gmejna w sakskej Hornjej Łužicy. Wone su čłonska gmejna zarjadniskeho zwjazka Při Klóšterskej wodźe. Gmejna leži w katolskim jadrje serbskeho sydlenskeho ruma; wulki dźěl wobydlerstwa su Serbja.

## Geografija a wobchad

Gmejna leži něhdźe wósom kilometrow na wuchod wot wokrjesneho města Kamjenc a wokoło 15 kilometrow sewjerozapadnje wot Budyšina w serbskich Horjanach. A 4 je přez najězd na awtodróhu Horni Wujězd (wokoło 6 km) docpějomna. Gmejna leži w zapadnej Hornjej Łužicy na kromje Zapadołužiskeje pahórčiny, w přechodźe mjez płonymi hatnišćemi na sewjer a Łužiskich hór na juhu. Přez Worklecy běži Klóšterska woda, prawy přitok Čorneho Halštrowa.

## Stawizny
Worklecy buchu w lěće 1280 jako *Rokolewicz* prěni raz přez wopismo naspomnjene. Wot lěta 1304 běše tu ryćerkubło. Poslednja wobsedźerka kubła, hrabina Monika von Stollberg, wotkaza knježi dom Malteskemu rjadej. W dobje wot 1903 do 2000 běše potom w něhdyšim knježim domje katolska chorownja tutoho rjada. Wulki dźěl wobydlerjow wokoliny je so we Worklecach narodźił.

## Wobydlerstwo
Po Mukowej statistice z lětow 1884/85 rěčachu tehdy 522 wot cyłkownje 539 Worklečanow a Nowowješćanow serbsce. Arnošt Černik zwěsći w lěće 1956 we Worklečanskej gmejnje serbskorěčny podźěl wobydlerstwa wot hišće 86,4&nbsp;%.

Po němskim censusu lěta 2022 přisłuša 83 % wobydlerstwa romsko-katolskej cyrkwi a 5,3 % ewangelskej. Přerězna staroba ležeše w gmejnje pola 42,6 lět, štož bě mjenje hač lětdźesatk do toho.

## Politika
Gmejna słuša k sakskemu wólbnemu wokrjesej 53 (Budyšin 2) a k zwjazkowemu wólbnemu wokrjesej 156 (Budyšin I).

### Gmejnska rada
Gmejnska rada ma tuchwilu dwanaće čłonow, mjez nimi dwě žonje. Komunalne wólby lěta 2024 mějachu slědowace wuslědki:

Gmejnskej radźe přisłušeja wot 2024 slědowacy radźićeljo a radźićelce:

* **CDU:** Dr. Beno Wałda, Jan Neter, Robert Šołta, Damian Dyrlich, Pětr Brězan, Marcel Rjelka, Christoph Wuleńk
* **Serbske wolerske zjednoćenstwo:** Stefan Hicka, Antje Bobcyna, Diana Pawlikowa, Christoph Dubaw
* **Perspektiwa za wjesny rum:** Handrij Bjedrich

### Wjesnjanosta
Čestnohamtski wjesnjanosta Worklec je wot 1. awgusta 2022 Clemens Poldrack, kiž bě při wólbach 12. junija tutoho lěta 54,3&nbsp;% hłosow dóstał. Jeho přećiwny kandidat bě Pětr Brězan za CDU (45,7&nbsp;%). Do toho steješe hižo z 1970tych lět Franc Brusk (CDU) na čole gmejny a bě w poslednich lětach najdlěje amtěrowacy wjesnjanosta Sakskeje.

## Wjesne dźěle
Do Worklečanskeje gmejny słušeja slědowace wsy:

## Kubłanje
We Worklecach nadeńdźetej so Serbska zakładna a Serbska wyša šula „Michał Hórnik“.

## Wosobiny

Dla porodneje stacije něhdyšeje Worklečanskeje katolskeje chorownje je so w 20. lětstotku wulki dźěl wobydlerjow susodnych gmejnow, tež wokrjesneho města Kamjenca, we Worklecach narodźił.

* Michał Hórnik (1833–1894), duchowny a jedyn z najwuznamnišich spěchowarjow serbskeho pismowstwa w 19. lětstotku
* Michał Kokla (1840–1922), burski kubler a zapósłanc Sakskeho krajneho sejma
* Mikławš Žur (1859–1932), farar a awtor
* Pawoł Njek (1891–1944), wučer, wopor nacionalsocializma; 1918–22 wučer we Worklecach
* Jurij Kubaš-Worklečan (1902–1983), wučer a spisowaćel
* Jurij Brězan (1916–2006), spisowaćel
* Jan Handrik (1924–2015), kulturny funkcionar a awtor
* Jěwa-Marja Čornakec (* 1959), spisowaćelka a nowinarka
* Stanisław Tilich (* 1959), politikar
* Peggy Wagenführ (* 1976), biatletka
* Lukas Rietzschel (* 1994), awtor

## Zajimawostki
*Knježi dom
Barokny knježi dom z dźewjeć wóskami a jednymi schodami pod hołym njebjom. Kedźby hódna je hrodowska kapałka Marije Maćerje Božeje w Beuronskim stilu, kotraž słuša ke Chróšćanskej wosadźe. W knježim domje běše chorownja připrawjena. Natwary 20. lětstotka čakaja hišć na wottorhanje. W zahrodowym domje su sotry žiwe, kotrež běchu hač do swojeho wuměnka w chorowni dźěłali. Na domje su wjacore wopony a monogramowe kamjenje  hrabjow Stolberg-Stolberg.

*Hlej tež: [[Lisćina kulturnych pomnikow we Worklecach|Lisćinu kulturnych pomnikow we Worklecach]]*

## Žórła


## Wotkaz